b"\n_START_ARTICLE_\nGuangming Ribao\n_START_PARAGRAPH_\nGuangming Ribao  (kinesisk: \xe5\x85\x89\xe6\x98\x8e\xe6\x97\xa5\xe6\x8a\xa5, G\xc5\xabangm\xc3\xadng R\xc3\xacb\xc3\xa0o, Guangming dagblad) er en landsdekkende avis i Folkerepublikken Kina. Dens f\xc3\xb8rsteutgave kom 16. juni 1949, og avisen ble utgitt av Kinas demokratiske forbund. Det har st\xc3\xb8ttet seg p\xc3\xa5 vekslende demokratiske partier i Kina, og i 1953 p\xc3\xa5 Den kinesiske f\xc3\xb8derasjon for industri og forretningsdrift. Men fire \xc3\xa5r etter ble avisen satt direkte under styrelse fra Det kinesiske kommunistpartis sentralkomites propagandadepartement og forente arbeidsfront-departement. Den er n\xc3\xa5 en dagsavis som s\xc3\xa6rlig henvender seg til intellektuelle. _NEWLINE_Avisen trykkes i Shenyang, Shanghai, Wuhan, Guangzhou, Xi'an, Lanzhou, Chengdu og Kunming. Guangming Ribao har korrespondenter i mange land og selges ogs\xc3\xa5 utenlands. _NEWLINE_Hovedsetet er i Beijing._NEWLINE_Guangming Dagblad har innflytelse innen vitenskap og teknologi, utdannelse og kultur. Det har stort nedslagsfelt og stor prestisje i statlige organer, p\xc3\xa5 universiteter og skoler, i de v\xc3\xa6pnede styrker og i intellektuelle kretser. Det har ogs\xc3\xa5 betydning blant intelligentsia blant utenlandskinesere._NEWLINE_Guangming Dagblad har vokst seg opp til en stor avisgruppe som ogs\xc3\xa5 utgir tre andre aviser, fire tidsskrifter, en nettside og et forlag."